
din blocul comunist în spaţiul democratic european necesită analize clare asupra 
demersului științific și asupra a ceea ce editorii consideră că lucrarea ar fi: si 
anume, o contribuţie majoră asupra "transitional / postsocialist studies in 
music” (pag. 3). Termenii cheie ai discuţiei din acest volum surprind, în cele mai 
fine nuanţe, fenomenul transformărilor petrecute în aceste state în cei peste 30 
de ani scurși de la aderarea acestora la noile circumstanţe ale unei Europe libere. 
Este vorba despre ”post-socialism” și ”post-comunism” (vezi discuţiile la pagina 
2), editorii optând, în final, pentru un titlu care include conceptul de ”post- 
socialism”, în egală măsură însă acceptând și argumentele unor muzicologi de a 
decide asupra oricărui termen care li s-ar părea potrivit contextului studiat. 


În consecinţă, ne aflăm în fata unui proiect de anvergură, structurat 
tripartit și care beneficiază de contribuţii ale unor reputați specialiști, în 
majoritate nativi. 

Introducerea editorilor (Music in Postsocialism - Looking Back at the 
First Three Decades) oferă o abordare sintetică și o perspectivă semnificativă 
asupra principalelor aspecte politice și culturale legate de tema principală. 

Partea primă a volumului (Rethinking the Past, Shaping the Present: 
Tradition, Memory and New Music) include șapte studii ce cartografiază și 
contextualizează, cu un instrumentar metodologic divers și privire critică acută, 
muzici și contexte aparținând tradiţiilor sonore slovene, lituaniene, ucrainiene, 
sârbești, fostei Republici Democrate Germane (germane de răsărit) și chiar 
trecutului muzical georgian în context sovietic. În studiul său, Leon Stefanija 
(Ljubljana), Postsocialism and Other -isms in Slovene Music Since 1991: 
Post/Modernity, Post-Histori/ci/sm (Post-Classicism), Post-Nationalism and 
Globalism, investighează, pe cinci paliere, producţia muzicală post-socialistă în 
Slovenia, formele ei de redefinire după 1990, locul naţionalismului în formarea 
unui noi spaţiu muzical (inclusiv rolul minorităţilor etnice în această ecuaţie). 
Extrem de incitantă îmi pare încercarea de a defini o strategie la nivelul țării prin 
care se încearcă protejarea și încurajarea creaţiei muzicale naţionale prin 
crearea unei grile de difuzare a muzicilor autohtone (inclusiv cea populară), în 
raport cu cele de import. Componistica post-socialistă lituaniană din ultimele 
trei decenii este meticulos analizată prin eșantioane de lucrări reprezentative în 
capitolul realizat de Grazina Daunoraviciené (Vilnius), Reflections on Lithuanian 
Postsocialist Music in the Framework of the Genotype Institution. Diacronic, 
autoarea identifică patru categorii de ”genotip muzical” în arta componistica 
lituaniană, “identitatea lor genetică” si cum acestea se regăsesc în producţia 
muzicală contemporană autohtonă. Studiul semnat de Rusudan Tsurtsumia 
(Tbilisi), Rethinking the Soviet-Era Georgian Music radiografiaza diacronic 
cultura muzicală georgiană, cu insistență asupra momentului opresiunii 
sovietice date de "radical socialist realism” (p. 72) și de urmărirea idealului de 
“identificare a ideologiei cu arta” din perioada stalinistă. Ca și în alte state aflate 
sub comunism, Tsurtsumia ne spune că în această epocă și în Georgia au existat 
compozitori capabili să producă muzici valoroase și neaservite ideologic, cu o 

anumită identitate personală, situaţie ce se va îmbunătăți după Hrusciov. 
Perioada post-socialistă, în opinia specialistei, a fost una turbulentă politic și 
socio-economic care însă nu a împiedicat apariția unei generaţii de compozitori 
de certă valoare. 


Următoarele două studii analizează muzica religioasă/sacră din 
Ucraina și Serbia, unul dintre domeniile componisticii muzicale intens și constant 
cenzurate, marginalizate și persecutate de către regimul comunist, fenomen 
prezent, de altminteri, în absolut toate ţările aflate în sfera de influență 
sovietică. Primul aparţine lui Lyubov Kyyanovska (Liov), National and General 
Signs of the Ukrainan Church Music of the Present și propune o radiografie în 
detaliu a unui material bogat, parte din el inedit, distribuit pe două categorii: 
"muzica religioasă” și "muzică sacră”, divizat, la rându-i în alte subgrupe. 
Salutară este privirea investigatorie nu numai asupra practicilor ortodoxe și a 
producției componistice nutrită de acest ethos, ci și asupra fenomenului muzical 
manifestat în Biserica Catolică activă în vestul ţării, uneori cu trimitere și la cea 
protestantă. În paralel, autoarea sondează în profunzime tematicile și genurile 
născute odată cu revitalizarea de după 1990 a muzicilor sacre, revitalizare 
datorată unui val de tineri. Pornind de la naționalismul anilor 80 și the “strong 
national proiect” ce culminează cu the ”renaissance of Serbian culture” (p. 110) 
de la finalul perioadei amintite mai sus, studiul lui Bogdan Đaković (Novi Sad), 
Serbian Orthodox Choral Music: Its Revival Over the Three Last Decades se 
opreste asupra creatiilor muzicale religioase produse in ultimii 30 de ani, autorul 
restrângând însă analiza la lucrările a patru compozitori importanţi in Serbia 
după anii 1990. Semnificativ de relevat în acest context e faptul că analizele 
lucrărilor celor patru autori sunt dublate de ample interviuri derulate pe diferite 
paliere tematice (teologice, dogmatice, tehnic-componistice, estetice etc.), 
aspect ce sporește înţelegerea viziunii compozitorilor asupra fenomenului 
muzical ce se manifestă în context liturgic. Scris de Dalibor Davidovic (Zagreb), 
studiul al șaselea și cel care încheie partea | a volumului (After the End of the 
World. On Music in Hans Jiirgen Syberberg's Cafe Zilm), suprinde prin faptul că 
autorul său, deși croat, vorbește despre un subiect care se petrece în Germania, 
având ca punct central opera unui artist care nu este compozitor ci regizor de 
film, și anume Hans Jürgen Syberberg. Ororile petrecute în satul său natal în cel 
De-al Doilea Război Mondial devin tema obsesivă a lui Syberberg. Revenit în 
locul nașterii sale după dărâmarea Zidului Berlinului, artistul german pune pe 
picioare proiectul vieţii sale: “The Nosendorf Project”, Cafe Zilm fiind parte a 
acestuia, alături de complexe instalaţii, proiecţii și happenings. Davidović 
plonjează în muzicile folosite în Cafe Zilm, muzici care provin din tradiţia 
germană, autorul încercând astfel să decripteze rolul lor în arta lui Syberberg. 


Realizată de șapte cercetători, partea secundă a volumului se 
intitulează Festivals and Institutions: Strategies of Existence and Survival și 
include cinci studii dedicate dinamicilor instituţiilor și festivalurilor cu profil 
muzical-artistic din Serbia, Bosnia-Hertzegovina, România, Ungaria și Rusia post- 

socialistă. Știut fiind faptul că regimul comunist nu s-a manifestat la fel în toate 
statele intrate sub acest regim totalitar, după cum nici sistemele politice nu au 
funcționat la fel în fiecare ţară, este mai mult decât evident faptul că, contextul 
și factorii politici, economici și socio-culturali au jucat un rol determinant în 
cadrul țărilor post-socialiste în ceea ce privește redefinirea vieţii lor muzicale. 
Prima cercetare este realizată de Jelena Jankovic-Begus și Ivana Medic (On 
Missed Opportunities: The International Review of Composers in Belgrade and 
the “Postsocialist Condition”) și studiază binecunoscutul și cel mai longeviv 
festival de artă muzicală contemporană din Serbia, festival fondat în 1992. Pe 
lângă intensul efort de sistematizare a unui material vast (1992-2020) și a 
discutării datelor și situaţiilor prin care festivalul a trecut în contextele politico- 
economice turbulente traversate de Serbia în aceste trei decenii, analiza 
remarcabilă realizată de cei doi muzicologi are și meritul excepțional că se 
bazează pe expertiza proprie a acestora, din interior deci, ca foste studente la 
secția de Muzicologie a Conservatorului din Belgrad, implicate în derularea 
diferitelor ediţii ale evenimentului. Festivalul a fost, după cum spun autoarele 
studiului, un festival al “compozitorilor academici” (p. 142), iar segmentul 
cronologic amintit mai sus a fost segmentat în trei perioade: (1) "'anii războiului! 
(1992-2000)", (2) faza de "'tranzitie' (2001-2006)" si (3) faza "'stagnantă' (din 
2007 până în prezent)". În studiul Festival/isation of Art Music — the Collapse or 
Recreation of Sarajevo Concert Life, Fatima Hadžić (Sarajevo) se ocupă de viata 
muzicală a festivalurilor din ultimele decenii în Sarajevo, capitala statului vecin 
Serbiei, Bosnia şi Herţegovina. Este mai mult decât evident că astfel de 
evenimente, deopotrivă muzicale și culturale, dinamizează și funcționează 
pentru comunitate ca un motor economic, cultural și cu efecte benefice asupra 
scenei culturale la nivel national. În egală măsură — iar acest lucru este subliniat 
de autoare —, festivalurile devin instrumente de legitimare a puterii politice care 
susţin astfel de demersuri si care joacă un rol crucial în distribuirea resurselor 
financiare venite, într-o proporție majoritară, din fonduri publice. 


Studiul Valentinei Sandu-Dediu (București), Socialist and Postsocialist 
Histories Reflected in the Recent Past of the Bucharest Philharmonic, 
investigheaza transformarile prin care a trecut una dintre cele mai importante 
institutii de concert din Romania, respectiv Filarmonica din Bucuresti. Fondata 
în 1868 și finanțată preponderent de stat, este de înţeles că politicile cultural- 
artistice au fost dictate, într-o măsură covârșitoare, în special în perioada 
socialistă, de regimul politic oficial al vremii în România. Autoarea examinează 
în detaliu toate aceste schimbări și ingerinte ale politicului care fac ca 
Filarmonica să devină exclusiv una de stat (după 1945), lucru care se va reflecta 
în conţinutul puternic ideologizat al repertoriilor dar și al activităţii concertistice 
pe care instituţia Filarmonicii o va avea în România sau în afara ei. Perioada 
ultimelor trei decenii este una a tranziţiei dominată de momente de criză, 
inclusiv financiară, însă și de persistenta unei rezistențe minimale prin 

promovarea unor repertorii de largă audienţă, și, cu unele excepții, fără o reală 
preocupare pentru creaţii noi și premiere. 


Pornind de la o scrisoare adresată, în 1992, de un grup de patru 
compozitori născuţi după 1947 către un alt grup, tot de patru compozitori însă 
”moderniști”, orientati spre modele apusene, dar care însă au ocupat funcţii de 
conducere în viaţa culturală maghiară, studiul Annei Dalos (Budapesta), Critical 
Years: Debates in the Field of Hungarian Music (1988-1992) discută în 
profunzime perioada de tranziţie cea mai turbulentă și mai dificilă din punct de 
vedere politic din viața muzicală a Ungariei (1988-1992) prin lentila a trei 
instituţii muzicale majore ale ţării: Hungarian Composers’ Association, The 
National Philharmonic și The Hungarian Music Society. Situaţia este izbitor de 
asemănătoare ca reacţii, atmosferă și rezultate cu ceea ce s-a întâmplat în 
România după 1989 (si, probabil, și în alte ţări ieșite de sub comunism): 
adversitati și acuzaţii între compozitori provenind din generaţii diverse, discuții 
acide despre facilităţile și privilegiile de care au beneficiat unii membri aserviti 
politic, proteste, retrageri din funcţii etc., toate aceste reacții având ca scop 
primenirea muzicilor contemporane și politicilor cultural-artistice în pas cu 
orientările pieţei libere europene și a instituţiilor muzicale de toate tipurile. 
Studiul elaborat de Lidia Ader and Konstantin Belousov (Saint Petersburg), Music 
and Business in Postsocialist Russia oferă o radiografie detaliată a provocărilor 
economice prin care companiile de operă și balet, orchestrele și, în general, 
instituţiile muzicale din Rusia au trecut după 1989. Cei doi specialiști identifică 
noile mecanisme financiare care guvernează economia de piață actuală a vieții 
de spectacol din marile metropole rusești (în special St. Petersburg și Moscova), 
evidențiind diminuarea rolului statului în a gestiona exclusiv industria muzicală 
și încercarea acestuia de a sprijini indirect fenomenul, prin includerea 
sponsorilor din zona privată și a corporațiilor. 


Ultimul capitol al volumului, Changing Landscapes of Traditional and 
Popular Musics, debutează cu două studii ce investighează muzicile tradiţionale 
din România și Kazahstan. În cercetarea sa (Folklore in the Communist Period 
and Its Later Extensions: The Romanian Case), Speranţa Rădulescu [t2022] 
(București) urmărește transformările drastice prin care au trecut muzicile 
tradiționale din România în perioada 1945-2019, dinamicile acestora și rolul 
(preponderent nociv) pe care media l-a jucat în promovarea muzicilor țărănești. 
Studiul Gulzadei N. Omarova (Almaty), Postsocialism and the Culture of 
Kazakhstan: National Music in the Era of Global Changes, analizeaza diacronic si 
cu ochi critic, fenomenul culturii muzicale traditionale, de dinainte si de dupa 
1991, anul independentei Kazahstanului fata de Uniunea Sovietica si, partial, 
fata de modelele sale educaţionale si artistice. În opinia Gulzadei Omorova, în 
perioada comunistă, statul a jucat rolul central în controlul muzicilor populare 
și, în paralel cu infuzia de sound occidental (exotic, în general, pentru statele din 
Asia Centrală), a încurajat popularizarea unor genuri muzicale tradiționale de 
valoare discutabilă însă. După 1991, tot statul, printr-o strategie la nivel 

naţional, este cel care, în cadrul unui program special (deopotrivă cultural- 
artistic și educaţional), a încercat recuperarea acestei moșteniri sonore. Studiul 
lui Claire Levy, Euphoria and Creativity: Bulgarian Music in the Time of 
Transition, este o radiografie dinamică a fenomenului muzical din Bulgaria ce se 
concentrează, preponderent, pe studierea anilor 1980-1990. Balansul dintre 
datul sonor oriental și dezideratul occidental, diversitatea muzicilor și practicilor 
muzicale ale diverselor comunităţi și minorităţi din această ţară, nasc muzici de 
fuziune și underground, cu texte ale căror mesaje sunt directe, cu un limbaj 
informal, necenzurat și plin de ironie. Tot acest melanj sonor relevă 
complexitatea unor muzici care individualizează și personalizează muzica 
bulgărească în context european și al cărui numitor comun pare să fie elementul 
etno. Ultimul studiu al volumului, The Phenomenon of Slavic Metal. The Case of 
Poland de Anna G. Piotrowska, analizează istoria pătrunderii genului ” Heavy 
metal” în tara sa și rolul pe care formaţiile scandinave de gen l-au avut în 
promovarea acesteia în Polonia. Piotrowska observă cum, în perioada socialistă, 
mitologia slavă devine parte a religiosului, într-o ţară eminamente catolică, 
devenind astfel componentă esenţială în mesajul formațiilor de tip ”metal”. Mai 
mult, figuri majore ale paganitatii slave devin teme centrale și simboluri de 
dizidenti anti-comunisti. 


În concluzie, ne aflăm în fata uneia dintre cele mai profunde si 
consistente contribuţii muzicologice realizate în ultimii ani asupra dinamicilor 
fenomenului muzical post-socialist în Europa si Asia. Bogăția metodologiilor 
folosite în investigarea temelor de cercetare, perspectivele și unghiurile diverse 
de analiză, expertiza specialiștilor — într-o proporţie majoritară, autorii studiilor 
sunt nativi și provin din ţările pe care le-au investigat, trăind și activând în 
sistemele pe care le-au analizat —, sunt un alt indicator al valorii cu totul 
remarcabile a acestui volum. Cred că studiile din acest volum ne arată nu numai 
turbulentele și dificultățile pe care arta muzicală le-a experimentat odată cu 
trecerea de la socialism la post-socialism, ci constituie și un temeinic reper 
teoretic care ne va ajuta să ne redefinim mai bine viitorul și obiectivele 
instituţiilor muzical-artistice și de educaţie, fiecare cu particularităţile si 
personalitatea ei, în spaţiul post-socialist și european. 


(Versiunea în limba engleză a recenziei a fost publicată în MUZIKOLOGIJA- 
MUSICOLOGY, no. 33 (December), Belgrade, Serbia: 255-60. 


https://muzikologija-musicology.com/index.php/MM/article/view/67.) 


93 


Revista MUZICA Nr. 1 / 2023 


SUMMARY 


Nicolae Gheorghiţă 


Music in Postsocialism: Three Decades in Retrospect 


More than three decades after the fall of the Berlin Wall and the dissolution of 
the Soviet bloc, an international team of contemporary musicologists has 
produced a long-awaited analysis of the complex transformations that have 
affected (and continue to affect) the soundscape of the European countries (and 
beyond) that escaped the communist regime in the 1990s and have now entered 
the new European socio-economic, cultural-artistic, political and geographical 
framework created after that date. It is to the credit of a remarkable team of 
editors made up of three renowned scholars from Serbia—Biljana Milanović, 
Melita Milin and Danka Lajic Mihajlovic - who have managed to bring together 
another seventeen scholars from thirteen countries. They produced sixteen 
studies collected in the volume entitled Music in Postsocialism: Three Decades 
in Retrospect, published in 2020 by the Institute of Musicology of the Serbian 
Academy of Sciences and Arts. 

We are in the presence of one of the most profound and consistent 
musicological contributions produced in recent years on the dynamics of the 
post-socialist musical phenomena in Europe and Asia. The richness of the 
methodologies used in investigating the research topics, the diversity of 
analytical perspectives, the expertise of the specialists - a majority of whom are 
natives of the countries they have studied, and who have lived and worked in 
the systems that they analysed - are additional indicators of the outstanding 
value of this volume. | believe that the studies in this book not only show the 
turmoils and difficulties that the musical arts experienced with the transition 
from socialism to post-socialism, but also constitute a well-founded theoretical 
reference that will help us to better redefine the future and the objectives of 
musical-artistic and educational institutions, each with its own specificities and 
character, in the entire post-socialist space. 

